Diari Oficial de la Generalitat Valenciana


Sumari del DOGV 9142, del 03-08-2021 (2021/7876)

ACORD de 7 de juliol de 2021, de la directora general del Sector Públic i Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de Harry Cornelis Johannes Koopman.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9142

Data del DOGV
:   03-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7876


Data del document
:   07-07-2021

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 7 de juliol de 2021, de la directora general del Sector Públic i Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de Harry Cornelis Johannes Koopman. [2021/7876]  
Núm. d'expedient: ABI 233/2021  
Causant: Harry Cornelis Johannes Koopman  
NIE: \*\*\*\*668\*\*  
Lloc i data de la defunció: Castelló de la Plana, 3 de desembre de 2011  
Últim domicili: Castelló de la Plana  
  
Antecedents de fet  
  
La Conselleria d'Hisenda i Model Econòmic ha tingut coneixement, mitjançant una denúncia d'Antonio Melgar García, de la defunció, el 3 de desembre de 2011, de Harry Cornelis Johannes Koopman, sense haver atorgat testament.  
Del certificat de defunció es desprén que el causant tenia nacionalitat dels Països Baixos (Holandesa).  
Una vegada acreditat l'empadronament del causant a Castelló de la Plana, durant més de deu anys, no consta l'existència de declaració en contra inscrita en el Registre Civil de Castelló i no es coneixen, en principi, persones amb dret a heretar, és procedent el procediment administratiu dirigit a efectuar la declaració de la Generalitat com a hereua abintestat.  
  
Fonaments de dret  
  
Tant el Conveni de la Haia, sobre la Llei aplicable a les successions per causa de mort, d'1 d'agost de 1989, en l'article 3.2, com el Rg (UE) 650/2012, de 4 de juliol, del Parlament Europeu i del Consell, relatiu a la competència, llei aplicable, el reconeixement i l'execució de les resolucions, a l'acceptació i l'execució de documents públics en matèria de successions mortis causa i a la creació d'un certificat successori, en el considerant 23, estableixen com a criteri per a la determinació del dret aplicable a la successió, la residència habitual del causant en el moment de la defunció.  
El primer d'aquests, exigeix haver residit durant un període no inferior a cinc anys immediatament anteriors a la defunció.  
L'article 956 del Codi Civil, regula la successió intestada, i assenyala la crida a l'Estat en últim terme, si bé, quan el causant tinga veïnatge civil a la Comunitat Valenciana, la Generalitat substitueix l'Estat.  
  
L'article 3.1 de Llei orgànica 5/1982, d'1 de juliol, d'Estatut d'Autonomia de la Comunitat Valenciana, estableix que gaudeixen de la condició política de valencians tots els ciutadans espanyols que tinguen o adquirisquen veïnatge administratiu en qualsevol dels municipis de la Comunitat Valenciana, és a dir, que estiguen empadronats en algun d'aquests.  
El punt 4 del mateix article, estableix que el dret civil foral valencià s'aplicarà, amb independència d'on residisca, a qui tinga el veïnatge civil valencià.  
D'altra banda, l'article 71.1 c), indica que el patrimoni de la Generalitat està integrat pels béns procedents, segons la legislació foral civil valenciana, d'herències intestades, quan el causant tinga, d'acord a la legislació de l'Estat el veïnatge civil valencià.  
El veïnatge civil s'adquireix, segons l'article 14 del Codi Civil, per residència continuada durant dos anys, sempre que l'interessat manifeste que aquesta és la seua voluntat o per residència continuada de deu anys, sense declaració en contra durant aquest termini. Totes dues declaracions s'han de fer constar en el Registre Civil i no necessiten ser reiterades.  
L'article 43.3 de la Llei 14/2003, de 10 d'abril, de Patrimoni de la Generalitat Valenciana, estableix que en cas de successió intestada, i si no hi ha persones amb dret a heretar, segons la llei, els béns s'integraran en el patrimoni de la Generalitat quan el causant tinga la condició jurídica de valencià. És a dir, que complisca els requisits de veïnatge civil i, per tant, tinga la residència habitual a la Comunitat Valenciana.  
  
Una vegada acreditat que el causant va tindre la residència habitual en territori espanyol durant almenys els cinc anys immediatament anteriors a la defunció, resulta aplicable la legislació espanyola.  
Una vegada acreditat que té la condició política de valencià, per haver estat empadronat a Castelló de la Plana durant més de deu anys i que les dades del padró són prova de la residència en el municipi i domicili habitual del causant, se li reconeix la condició jurídica de valencià.  
  
En compliment, a més, del que s'estableix en el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, articles 20 i següents de la Llei 33/2003, de novembre de Patrimoni de les Administracions Públiques, en l'exercici de les competències que m'atribueix l'article 9 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
  
Primer  
Incoar el procediment de declaració de la Generalitat com hereua abintestat de Harry Cornelis Johannes Koopman, d'acord amb el que s'estableix en l'article 43.3 de la Llei 14/2003, de 10 d'abril, de Patrimoni de la Generalitat; en el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i en l'article 20 i els següents de la Llei 33/2003, de 3 de novembre de patrimoni de les administracions públiques.  
  
Segon  
Realitzar els actes i les comprovacions que siguen necessaris per a determinar la procedència dels drets successoris de l'Administració de la Generalitat i incloure en l'expedient totes les dades que es puguen obtindre sobre el causant i els seus béns i drets.  
Amb aquesta finalitat, si aquesta documentació no haguera sigut remesa per l'òrgan judicial o la persona titular de la notaria, se sol·licitarà a les autoritats i al personal funcionari públic, als registres i a la resta d'arxius públics la informació sobre el causant i els béns i drets de la seua titularitat que s'estime necessària per a instruir millor l'expedient.  
  
  
Tercer  
Publicar aquest acord en el Diari Oficial de la Generalitat Valenciana, en la pàgina web d'aquesta conselleria i, durant el termini d'un mes, en els taulers d'anuncis dels ajuntaments corresponents a l'últim domicili del causant, al del lloc de la defunció i on estiguen la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns del causant, o l'eventual existència de persones amb dret a heretar. Qualsevol persona podrà presentar aquestes al·legacions o aportar documents o altres elements de judici en qualsevol moment anterior a la resolució del procediment.  
  
València, 7 de juliol de 2021.- La directora general del Sector Públic i Patrimoni: Isabel Castelló García.